brieve van remissien voer janne vander daesdonck
van eenen scake by hem gedaen ende zyne complicen
van eenen dootslage
maximiliaen ende philips byder gratien goids hertoghen van oistryck
van bourgoingnen van lotharingen van brabant van limborch van lutcemborch ende
van gelre greven van vlaenderen van artois van bourgoingnen palatynen van henegouwen
van hollant van zeelant van namen ende van zuytphen mercgreven des
heylichs rycx heeren van vrieslant van salms ende van mechelen doen cont
allen luden die nu zyn ende namaels wesen sullen, dat wy ontfangen
hebben die oetmoedighe supplicacie ons geminden jans vander daesdonck
woenende tot oerschot in onser meyerien vanden bossche, inhoudende
hoe dat opten vyfften dach van aprille lestleden den voirs. suppliant
ende zynder huysvrouwen absent ende vander hant wesende, ende tot
zynen huyse gelaten hebbende eene jonge dochtere van xii jairen oft
dair omtrint, met eenre dienst jouffrouw eenen knechte ende maerte om
zyn huys ende zyn voirs. dochtere te bewaerene, is comen inden avont
chaerle cleynaert gewapender hant met eenen deel gesellen nemende
aldair met crachte fortchen ende gewelt zyne voirs. dochtere tegen
hueren danck ende wille, huer dair zeer tegen zeer crijtende ende roepende
ende nae huerder teerder ende kynderlyker macht alsoe verre alst in
huer was dair tegen $$$ijterende, worpende die selve zyne dochtere op
eenen wagen ende die alsoe mit crachte ende gewelt voerende tot sinte
oyen rode oft elders dairt hem belieft heeft, dwelc ter kennissen des
voirs. suppliants comen synde, die doen ter tyt was inden lande van
huesden die dair omme vuyt vaderlyker minnen ende natueren ende
van bloets weghen boven maten bedruct was, is van stonden ane van
dair gescheyden nemende met hem sekere zyne magen ende vrienden
tot drien toe, ende is alsoe nae synen huyse tot oirschot gereyst, om
alle gelegentheyt vander saken die hem syn vaderlycke hertte duer
snydende was te vernemene ende te verstaene, om alsoe zyn voirs.
dochtere dair aff dat hy mit crachte in maten voirscreven gespolieert
was zyn vaderlyke officie quytende op dat mogelyc waere ende
alsoe verre alst in hem was te gecrygene ende te recupererene ende hem
tot oirschot comende geadverteert synde dat die voirs. charle met
zynen complicen zyn voirs. dochter tot sint oyen rode gevoert hadde
ende dat hy hem aldair houdende was, zoe is die voirs. suppliant
zyn voirs. kint vervolgende met zynen voirs vrienden ende magen
ende met zynen voirs. knecht die hy tot synen $$$$ huyse gelaten
hadde, terstont nae sinte oeyen rode gereyst, sonder dat die voirs.
suppliant een mael in hernas aen hem heeft genomen oft oic ennigen
stock van wapenen, hebbende alleenlyc aen zyn syde een cleyn dagge
dair hy daghelycx mede pleeght te gaene, meynende alsoe zyn voirs.
dochtere aldair te vindene ende te recupererene ende dat nae dien die selve
suppliant geadverteert was dat die voirs. charle die van zynre compst
gewairschout mocht wesen metter selver synder dochtere de heyde was
innegeslaghen nae de stat vanden grave, soe is die selve suppliant
met alder ernsticheyt met zynen voirs. vrienden ende magen wesende
tsamen in getale vive ende mit eenen onsen diener den voirs. charlen ende
zynen voirs. kinde naegevolght, hopende die altyt met rechte te
recupererene ende heeft zoe verre vervolght dat ten vuytersten inden
lande van ravesteyn die selve suppliant eenen waghen verre voir
hem gesien heeft, houdende ontwyflyc dat die voirs. charle ende syn
voirs. dochtere dair op waeren ende alsoe die selve suppliant met
zynen voirs. maghen vrienden ende knechte zoe lancs soe nernstelyker
vervolgende, heeft hy ten slote een vanden gesellen des voirs. charles
gevonden dair op zyn knecht aensiende tgroot verdriet dat die voirs.
charle ende zyn complicen zynen meestere met crachte ende gewelde
aengedaen hadden, heeft syn pijcke gesoncken metten welken de selve
geselle eenen grooten creet ende roep heeft gegeven met welken crijtten
ende roepen de anderen complicen des voirs. charles, wesende tsamen
zevenen in getale, zyn mit grooter hitten ende faveur hen strytbarich
oppenbairlyck thoenende, hebbende drie geladen armborsten totten
voirs. suppliant ende zynen vrienden gecomen roepende met luyder
stymmen slaet doot slaet doot oft diergelyker woirden in substancien
dwelck die voirs. suppliant ende syne voirs. vrienden aensiende
ende hoirende die zonder sorghe van hueren live niet gevlieden en
consten, aenroepende die selve suppliant gode van hemelrijcke ende
hem volcomelyck op zyn rechtverdighe quereele troostende, heeft
hem mannelyck ende vromelyc ter weren gestelt, ende nae dat de
complicen des voirs. charles huer drie geladen boghen gelost hadden
ende vanden vrienden ende maghen des voirs. suppliants twee geladen
armborsten oic gelost waeren, sonder dat dair mede alst gode geliefde
yemant gequetst waerdt, soe heeft een vanden magen des voirs.
suppliants eenen vanden complicen des voirs. charles geheeten heynken
van amelroye bastairt zone des wylen jans van amelroye die de
principaelste voerberichste ende gheerichste was vanden hoope
des voirs. charles eenen swaeren houw gegeven inden hals dair
aff dat hy terstont op de stat doot bleef ende zyn noch twee vanden
anderen complicen des voirs. charles int voirs. gevechts zeer swairlyc
gequetst ende die voirs. suppliant boven alle den druck die syn
vaderlyck hertte lyden moeste byder voirs. vyolenter spoliatien van
zynder dochter boven doer syn been met eender pijcken geronnen ende geloepen
dair aff dat hy eene groete swaere quetsuer heeft behouden ende boven
al desen zoe hebben hen de andere complicen des voirs. charles die
verwonnen waeren ende die deselve suppliant ende zyn voirseyde
vrienden ende magen voirts wel geeuelt ende swairlyc gequetst
hadden, hen vluchtich ende fugityf gemaict, is voirts wair dat
duerende tvoirs. gevechte ende binnen middelen tyden van dien die voirs.
charle metter dochter des voirs. suppliants hem wech heeft gepynt h$$
te makene oft ergens hem heymelyc geborghen in alsulker vuegen
dat die selve suppliant by middele van dien ende oic byder swairder
quetsueren die hy hadde syn voirs. kint niet en heeft connen gecrijgen
oft gerecupereren dwelck die voirs. charle opt slot vanden grave gevuert
heeft aldair hy hem houdende is ende want soe zy dat nae recht den
gespolieerden met crachte geoirlooft is, ja oic met crachte zyn goet
te recupererene ende alsoe vele meer syn kint, dwelck den dierbairsten
ende lieffsten schat is die de vader heeft inde werelt, dair toe dat de
natuere dbloet ende tvaderlycke officie hem syn verweckende ende dat
over dander zyde die selve suppliant zonder harnas wapenen oft stock
van wapenen te hebbene in maten voirscr. zyn voirs. dochter heeft vervolght
hopende die met rechte ende goeder manieren te recupererene, zonder dair toe
cracht oft violencie te besegene vanden welken op dat hy meyninge gehadt
hadde met groeter menichten van volke dwelck hy lichtelyc gecregen soude
hebben dat soude gedaen hebben ende dat alsoe tvoirs. fayt vander zyden
des voirs. suppliants die met rechverdigher saken beruert ende gemoueert
was, ende sculdich was beruert te syne zeer onnoestelyc ende innocent is
dair aff dat hem die voirs. violente spoliacie die vaderlycke minnen ende officie
zyn excuserende, soe is ons van des selfs suppliants weghen zeere
oetmoedelyc gebeden geweest dat wy hem synen magen vrienden ende knecht
zynen complicen voirscr. om die minne ende passie ons liefs heeren vanden
voirs. faite soe verre dair inne ennige misdaet gelegen waert ende onse
hoocheyt dair mede ennichssins geoffendeert soude moeghen wesen dair
aff wouden verleenen onse behoirlyke brieve van abolicien ende hen dat
toe geheelyc ende al vergheven ende remitteren ende onse gracie ende
genade te hemweerts keeren, soe eest dat wy desen aengesien
willende altyt gracie ende genade voirtkeeren voir strangheyt van rechte
ende bysonder ter eeren ende weerdicheyden vander gebenedider passien
ons liefs heeren die hy leet opten gelyken dach van huden datum van
desen te wetene opten heylighen goeden vridach, hebben den voirs.
suppliant ende zynen complicen voirscr. geneycht wesende tot huer
voirs. beeden geaboleert vergheven ende geremitteert ende vuyt onser
gerechter wetentheyt ende van zunderlingher gracien aboleren vergeven
ende remitteren het voirs. fait by hen begaen inden persoen van heynkenen
van amelroye voirscreven metgaders alle peynen kueren ende
brueken het zy van live oft van leden dair inne dat zy overmits den
voirs. fayte ende des dair aen cleeft moegen gevallen syn oft hen
misgrepen hebben teghen ons ende den gerichte, stellende hen als
van dien tot hueren goeder namen ende famen ende in ende tot allen hueren goeden
niet verbuert synde op dat zy ennighe hebben den selven suppliant
ende zynen voirs. complicen oic orlovende ende consenterende dat dien niet
tegenstaende zy van nu voirtaen zullen moegen gaen keeren ende verkeeren
over al in onsen voirs. lande van brabant inder maten ende gelykerwys
zy deden ende hadden moegen doen voir die geschiedenisse vanden
voirs. feyte item alsoe nochtans dat tvoirs fait geschiet sy als
voirscr. is ontbieden dair om ende bevelen onsen lieven ende
getruwen cancellier ende raidsluden geoirdineert in brabant dat
zy procederen oft doen procederen wel ende constelyc totter verificatien
ende interinemente van desen soe ende inder manieren als dat behoeren sal
ende dat gedaen ontbieden wy voirt den selven onsen cancellier
ende raidsluden onsen drossate van brabant meyere van lieven amman
van bruessel schoutetten van antwerpen ende vanden bossche
ende allen anderen onsen ambachteren, richteren ende officieren des
voirs. ons lants van brabant ende oic des maelreheeren nu zynde
ende namaels wesende, hueren stedehouderen ende eenen jegelycken
van hen alsoe hen toebehoirt dat zy van deser onser voirs. gracien
abolicien ende remissien doen ende laeten den voirs. suppliant
ende zynen voirs. complicen inder manieren voirs. rastelyc ende
vredelyc gebruyken sonder hen te doene oft te laeten geschien nu
oft in toecomenden tyden aen live oft in goeden ennigen hinder stoot
oft letsel ter contrarien mair in alsoe verre die voirs. suppliant
ende zyne voirs. complicen oft ennighen van hueren voirs. goeden nyet
verbuert zynde waeren ten ocsuyne van desen aengetast gearresteert
oft becommert zy die zonder vertreck doen volcomelyc ontslaen
behoudelyc ons in anderen dingen onsen rechte ende eenen jegelycken
des syns, ende te dien eynde dat dit vast ende gestentich zy ende
blive tot euwigen daghen hebben wy onsen onsen seghel hier aen
doen hanghen gegeven in onsen stat van mechelen opten goeden
goeden vrydach xvien daigs der maent van aprille int jair ons
heeren duysent vierhondert drie ende tachtentich voer paesschen
nae costume van scrivene in onsen hove aldus onder opte vouwe
gescreven ende geteekent vanden selven brieve van abolicien by
mynen heer den hertoghe dair ghy heeren henrick van withem heere
van beerssele robbrecht cotereau ridderen meesteren jan van houthem
ende jan van watermale by wairt a. de meerbeke visa.
collator van desen voirs. copie is gedaen mitten originalen
bezegelden brieve ende mitten selven bevonden concorderende
by myn
$ thielt.